da da da da da da sv da da da da da en en
Seneste nyt fra Mads i Australien - Svanholm Cricketklub
Tirsdag d. 8. marts 2016 kl. 22:26 af Henrik Pfaff
Jeg er nu inde i de sidste to uger af mit ophold på Darren Lehmann Cricket Academy. Siden sidst har jeg ikke præsteret særligt meget på cricketbanen, bortset fra 5 gærder i en kamp inklusiv et hattrick. Selve træningen på akademiet bliver bedre og bedre for hver dag der går, da vi alle kender os selv meget bedre end da vi kom hertil.
Personligt føler jeg selv at jeg er en meget bedre cricketspiller nu end da jeg kom. En stor del af det er selvfølgelig al den crickettræning vi har, men også al den fysisk træning vi laver. Efter jul er jeg gået fra at være i den lavere ende mht. løbetest, til nu at være i top 3, hvilket jeg tror har haft en kæmpe indflydelse på mit spil. Vi er begyndt at træne et nyt sted, som hedder Park 25. Faciliteterne her er meget bedre end de var hvor vi trænede førhen. En blanding af en fornyelse af omgivelserne, samt de bedre faciliteter har bestemt øget kvaliteten af træningen.
Væk fra cricketbanen har jeg bl.a. besøgt Cleland National Park, som er en kæmpe dyrepark med alle de australske dyr såsom kænguruer, emuer, koalaer osv. Her kunne man gå blandt alle dyrene og få lov til at røre dem og fodre dem. Dette var en fantastisk oplevelse, som bestemt gav mig et nyt indblik i Australien og deres kultur.
South Australia er kendt for at producere rigtig meget vin. Dette lægger man hurtigt mærke til, da man kører forbi vingårde næsten hver kilometer. Så naturligvis har jeg også besøgt en af dem. Her fik vi smagt på nogle forskellige vine, og derudover fik jeg også en af de bedste måltider jeg nogensinde har fået, som min klub heldigvis betalte for – det var ikke billigt…
Der har også været lidt drama. En fredag eftermiddag i januar, havde vi en kæmpe storm, som fløj ind over Adelaide, med megen nedbør, lyn og torden. Jeg sad i min seng på mit værelse og var dybt optaget af en film på min bærbar. Pludselig hører jeg nogle dråber, jeg kigger mig omkring, men da jeg ikke kan se noget vender jeg opmærksomheden tilbage på min film. Fem minutter senere begynder det at dryppe ned igennem udluftningsskakten i loftet, jeg skynder mig nedenunder i køkkenet for at finde en gryde, som jeg kan samle vandet i. Da jeg kommer op ad trappen og er ét enkelt skridt fra mit værelse, falder loftet sammen og det vælter ned med vand, nærmest som et vandfald. Med hjælp fra de andre får vi alle mine ting ud af mit værelse. Alle mine ting var våde, men heldigvis stadig funktionelle.